
Latvija līdere starp Baltijas valstīm ES fondu apguvē 

Eiropas Komisijas dati par veiktajiem maksājumiem Eiropas Savienības (ES) fondu finansējuma saņēmējiem jeb projektu īstenotājiem katrā no Baltijas valstīm liecina, ka 2009. gada pēdējos mēnešos finansējuma apguvē Latvija apsteigusi gan Lietuvu, gan Igauniju, sasniedzot veikto maksājumu apjomu 15 % apmērā no pieejamā ES fondu finansējuma 2007.–2013. gada periodā.

Igaunijā finansējuma saņēmējiem līdz 2009. gada beigām ir izmaksāti 14,7 % no 2007.–2013.gada periodā pieejamā ES fondu finansējuma, savukārt Lietuvā 13,4%.

Finanšu ministrija uzskata, ka tas ir pozitīvs rezultāts, jo, salīdzinot finansējuma apguvi ar citām ES dalībvalstīm 2009. gada 30. septembrī, Latvija bija trešajā vietā (aiz Lietuvas un Igaunijas) starp visām ES dalībvalstīm 2007.–2009.gadā piešķirtā finansējuma apguves ziņā (pēc EK iesniegtajiem maksājumu pieprasījumiem). 

14. un 15. janvārī Finanšu ministrijas eksperti piedalījās trīs Baltijas valstu sanāksmē Tallinā, lai ar Igaunijas un Lietuvas kolēģiem pārrunātu aktuālus jautājumus par Eiropa Savienības fondiem, tai skaitā to apguves progresu. 

